ΓΡΑΠΤΗ ΕΡΩΤΗΣΗ E-0239/97 υποβολή: Gianni Tamino (V) και Carlo Ripa di Meana (V) προς την Επιτροπή (7 Φεβρουαρίου 1997)

Θέμα: Χώρος εναπόθεσης απορριμμάτων της εγκατάστασης ex Alumix στο Portovesme (Σαρδηνία-Ιταλία)

Στη θέση Portovesme παραμένει ένας βιομηχανικός πόλος για την επεξεργασία του αλουμινίου, του ψευδάργυρου και του μολύβδου εκτός από ένα σταθμό παραγωγής ηλεκτρικής ενέργειας με άνθρακα, που εδώ και δεκαετίες αποτελεί πηγή ρύπων για την ατμόσφαιρα, το νερό και το έδαφος, σε τέτοιο βαθμό ώστε οι ιταλικές αρχές να τον έχουν κατατάξει μεταξύ των βιομηχανικών περιοχών που αποτελούν μεγάλο κίνδυνο για το περιβάλλον. Μια από τις εγκαταστάσεις για την παραγωγή αλουμινίου, η ex Alumix ιδιωτικοποιήθηκε και πουλήθηκε στην εταιρία Alcoa Italia (με κεφάλαιο ΗΠΑ). Επί 15 χρόνια η Alumix εναπέθετε εκατοντάδες κυβικά μέτρα επικίνδυνων αποβλήτων (τέφρες άνθρακα και άμμου λείανσης, τέφρες μεταλλουργικού κοκ και ανοδικούς φούρνους ψησίματος, τέφρες καθαρισμού «Rodding», σκωρίες χυτοσιδήρων, τέφρες εγκαταστάσεων κατακράτησης καπνού, σκωρίες χυτηρίων και πυρίμαχα τούβλα ηλεκτρολυτικών κυψελών διάσπαρτα από αμίαντο κλπ) σε ένα χώρο εναπόθεσης παράνομο και μη στεγανοποιημένο, ο οποίος συνίστατο σε ένα μεγάλο λάκκο στο κέντρο μιας εσωτερικής πλατείας που βρίσκεται στην περιοχή του εργοστασίου.

Στις αρχές της δεκαετίας του 90 η Περιφέρεια Σαρδηνίας νομιμοποίησε τον εν λόγω χώρο εναπόθεσης, επιβάλλοντας όμως την εξυγίανση της περιοχής.

Η Alcoa Italia, αφού ανέθεσε σε μια αμερικανική εξειδικευμένη επιχείρηση την πραγματοποίηση πολυάριθμων γεωτρήσεων, με σκοπό τον προσδιορισμό του περιεχομένου του χώρου εναπόθεσης, προφασίστηκε ότι η εν λόγω περιοχή δεν συμπεριλαμβάνεται στη σύμβαση αγοράς. Σήμερα ο χώρος εναπόθεσης απορριμμάτων βρίσκεται εντελώς περικλεισμένος από μια άλλη ιδιοκτησία και δεν είναι σαφές ποιος είναι υπεύθυνος για τον έλεγχό του.

Θεωρεί η Επιτροπή ότι ένας παρόμοιος χώρος εναπόθεσης απορριμμάτων μπορεί να θεωρηθεί σύμφωνος με τους κοινοτικούς κανόνες για το περιβάλλον και συγκεκριμένα με τις οδηγίες περί αποβλήτων (75/442/ΕΟΚ ((ΕΕ L 194 της 25.7.1975, σελ. 39. )), 78/319/ΕΟΚ ((ΕΕ L 84 της 31.3.1978, σελ. 43. )) όπως έχουν τροποποιηθεί);

Απάντηση της κας Bjerregaard εξ ονόματος της Επιτροπής (11 Απριλίου 1997)

Σύμφωνα με το άρθρο 4 της οδηγίας 75/442/ΕΟΚ, όπως τροποποιήθηκε από την οδηγία 91/156/ΕΟΚ περί αποβλήτων ((ΕΕ L 78 της 26.3.1991. )), τα κράτη μέλη λαμβάνουν τα αναγκαία μέτρα για να εξασφαλίσουν ότι η διάθεση των αποβλήτων θα πραγματοποιείται χωρίς να τίθεται σε κίνδυνο η υγεία του ανθρώπου και χωρίς να βλάπτεται το περιβάλλον, ιδίως δε χωρίς να δημιουργείται κίνδυνος για το νερό, τον αέρα ή το έδαφος, ούτε για την πανίδα και τη χλωρίδα, χωρίς να προκαλούνται ενοχλήσεις από τον θόρυβο ή τις οσμές και χωρίς να βλάπτονται η ύπαιθρος ή οι τοποθεσίες που παρουσιάζουν ιδιαίτερο ενδιαφέρον. Τα κράτη μέλη λαμβάνουν, εξάλλου, τα αναγκαία μέτρα για την απαγόρευση της εγκατάλειψης, της απόρριψης και της ανεξέλεγκτης διάθεσης των αποβλήτων.

Επιπλέον, σύμφωνα με το άρθρο 2 παράγραφος 2 της οδηγίας 91/689/ΕΟΚ για τα επικίνδυνα απόβλητα ((ΕΕ L 377 της 31.12.1991 )), τα κράτη μέλη λαμβάνουν τα αναγκαία μέτρα προκειμένου να απαιτείται από τους φορείς και τις επιχειρήσεις που διαθέτουν, αξιοποιούν, συλλέγουν ή μεταφέρουν επικίνδυνα απόβλητα να μην αναμειγνύουν τις διάφορες κατηγορίες επικίνδυνων αποβλήτων, ούτε να αναμειγνύουν επικίνδυνα με μη επικίνδυνα απόβλητα.

Το άρθρο 9 της οδηγίας 75/442/ΕΟΚ και το άρθρο 2 της οδηγίας 91/689/ΕΟΚ παραθέτουν διατάξεις, σύμφωνα με τις οποίες απαιτείται οι φορείς ή οι επιχειρήσεις να λαμβάνουν άδεια από τις αρχές.

Οι πληροφορίες τις οποίες παρέχουν τα Αξιότιμα Μέλη αφήνουν την εντύπωση ότι δεν υπάρχει άδεια για τον χώρο απόρριψης, ο οποίος τώρα περικλείεται σε άλλη ιδιοκτησία. Επιπλέον, δεν καθίσταται σαφές κατά πόσον έχουν επιφερθεί, από το 1990, οι βελτιώσεις για την περιοχή, που απαιτήθηκαν από την περιφέρεια Σαρδηνίας.

Η απόρριψη αποβλήτων χωρίς άδεια φαίνεται ότι αντιβαίνει προς τις απαιτήσεις της οδηγίας 75/442/ΕΟΚ από το 1977, όταν ετέθη σε ισχύ η οδηγία. Η Επιτροπή είναι της γνώμης ότι εναπόκειται στις ιταλικές αρχές να κρίνουν, σύμφωνα με ιταλικούς νομικούς κανόνες, εάν πρέπει να ληφθούν μέτρα, και ποια θα είναι αυτά, προκειμένου να επανορθωθεί η ενδεχόμενη απόρριψη αποβλήτων που δεν ήταν σύμφωνη με τους κοινοτικούς νομικούς κανόνες.

Βάσει των πληροφοριών που παρεσχέθησαν σχετικά με τον χώρο απόρριψης στις εγκαταστάσεις της πρώην Alumix στο Portovesme, χρειάζονται περαιτέρω ενημερωτικά έγγραφα ώστε να επιβεβαιωθεί κατά πόσον ο χώρος απόρριψης είναι πλέον σύμφωνος με τις σχετικές διατάξεις των οδηγιών 75/442/ΕΟΚ και 91/689/ΕΟΚ. Η Επιτροπή θα έρθει σε επαφή με τις ιταλικές αρχές για τον σκοπό αυτόν.